title: Kommissionens gennemførelsesforordning (EU) 2019/1982 af 28. november 2019 om at gøre importen af visse rørfittings af deformerbart støbejern og støbejern med kuglegrafit med gevind med oprindelse i Folkerepublikken Kina til genstand for registrering som følge af genoptagelsen af undersøgelsen med henblik på at gennemføre dommen af 20. september 2019 i sag T-650/17 for så vidt angår gennemførelsesforordning (EU) 2017/1146 om genindførelse af en endelig antidumpingtold på importen af rørfittings af deformerbart støbejern og støbejern med kuglegrafit med gevind med oprindelse i Folkerepublikken Kina, fremstillet af Jinan Meide Castings Co., Ltd

text:
                  29.11.2019

                  DA

                  Den Europæiske Unions Tidende

                  L 308/77

         KOMMISSIONENS GENNEMFØRELSESFORORDNING (EU) 2019/1982
         af 28. november 2019
         om at gøre importen af visse rørfittings af deformerbart støbejern og støbejern med kuglegrafit med gevind med oprindelse i Folkerepublikken Kina til genstand for registrering som følge af genoptagelsen af undersøgelsen med henblik på at gennemføre dommen af 20. september 2019 i sag T-650/17 for så vidt angår gennemførelsesforordning (EU) 2017/1146 om genindførelse af en endelig antidumpingtold på importen af rørfittings af deformerbart støbejern og støbejern med kuglegrafit med gevind med oprindelse i Folkerepublikken Kina, fremstillet af Jinan Meide Castings Co., Ltd
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1), særlig artikel 14, og
         ud fra følgende betragtninger:
         1.   SAGSFORLØB

                     (1)

                     Rådet vedtog den 13. maj 2013 gennemførelsesforordning (EU) nr. 430/2013 om indførelse af en endelig antidumpingtold og om endelig opkrævning af den midlertidige told på importen af rørfittings af deformerbart støbejern med gevind med oprindelse i Folkerepublikken Kina og Thailand og om afslutning af proceduren for Indonesien (2) (»forordningen om endelig told«).

                     (2)

                     Den 12. juni 2013 indgav en samarbejdsvillig kinesisk, eksporterende producent, Jinan Meide Castings Co., Ltd. (»Jinan Meide« eller »ansøgeren«) en ansøgning til Den Europæiske Unions Ret (»Retten«) om annullering af forordningen om endelig told (3).

                     (3)

                     Retten annullerede forordning om endelig told den 30. juni 2016, for så vidt som den havde indført en antidumpingtold på importen af rørfittings af deformerbart støbejern med gevind, der var fremstillet af Jinan Meide.

                     (4)

                     Efter en fornyet undersøgelse vedtog Kommissionen den 28. juni 2017 gennemførelsesforordning (EU) 2017/1146 om genindførelse af en endelig antidumpingtold på importen af rørfittings af deformerbart støbejern med gevind med oprindelse i Folkerepublikken Kina, fremstillet af Jinan Meide Castings Co., Ltd. (4) (»den omtvistede antidumpingforordning«).

                     (5)

                     Den 12. juli 2018 besluttede Den Europæiske Unions Domstol, at fittings fremstillet af støbejern med kuglegrafit (også kendt som duktilt støbejern) ikke svarer til begrebet »deformerbart støbejern« som defineret i KN-underposition 7307 19 10. Domstolen konkluderede, at fittings af støbejern med kuglegrafit skal tariferes i opsamlingsunderposition 7307 19 90 i KN (som andre varer af andet jern). Den 14. februar 2019 offentliggjorde Kommissionen forordning (EU) 2019/262 (5) om ændring af henvisningerne til Taric-koderne med henblik på at tilpasse dem til Domstolens konklusioner. Da antidumpingforanstaltninger indføres i henhold til varedefinitionen uden hensyn til tariferingen, havde denne ændring ingen virkning på foranstaltningernes varedækning.

                     (6)

                     Ansøgeren anfægtede den omtvistede antidumpingforordning ved Den Europæiske Union Ret. Retten afsagde den 20. september 2019 dom i sag T-650/17 vedrørende den omtvistede antidumpingforordning (6).

                     (7)

                     Retten gennemgik alle fire anbringender, der var fremsat af ansøgeren, og afviste tre af dem som ugrundede. Kun et af de fire anbringender fik medhold. Ifølge Retten anvendte Kommissionen en urimelig metode til at afspejle forskelle i fysiske egenskaber mellem varetyper, der er fremstillet i referencelandet, og dem, der er eksporteret fra Kina. I mangel af oplysninger om den indenlandske produktion i referencelandet anvendte Kommissionen forskellen i priser for eksportsalget af de forskellige varetyper fra Kina. Ifølge Retten kunne Kommissionen ikke antage, at priser, der kan påvirkes af dumping, udgør grundlaget for et rimeligt skøn af markedsværdien af forskelle i fysiske egenskaber, da sådanne priser ikke kan være et normalt resultat af markedskræfternes spil. Som følge heraf annullerede Retten antidumpingtolden for så vidt angår ansøgeren som genindført ved Kommissionens gennemførelsesforordning (EU) 2017/1146 om genindførelse af en endelig antidumpingtold på importen af rørfittings af deformerbart støbejern med gevind med oprindelse i Folkerepublikken Kina, fremstillet af Jinan Meide Castings Co., Ltd.

                     (8)

                     Efter Rettens dom besluttede Kommissionen ved en meddelelse (7) (»meddelelsen om genoptagelse«) delvis at genoptage antidumpingundersøgelsen vedrørende importen af rørfittings af deformerbart støbejern med gevind, som førte til vedtagelsen af den omtvistede antidumpingforordning, og at genoptage den på det tidspunkt, hvor uregelmæssigheden opstod. Genoptagelsen er begrænset til gennemførelsen af Rettens dom i forbindelse med Jinan Meide.

               2.   BEGRUNDELSE FOR REGISTRERING

                     (9)

                     Kommissionen analyserede, om det var hensigtsmæssigt at gøre importen af den pågældende vare til genstand for registrering. I den forbindelse tog Kommissionen hensyn til følgende betragtninger. I henhold til artikel 266 i traktaten om Den Europæiske Unions funktionsmåde har institutionerne pligt til at gennemføre de til dommens opfyldelse nødvendige foranstaltninger. Når en retsakt vedtaget af institutionerne som led i en administrativ procedure som f.eks. en antidumpingundersøgelse annulleres, kan gennemførelsen af Domstolens dom bestå i at lade den annullerede retsakt afløse af en ny, hvori den ulovlighed, som Domstolen havde påpeget, ikke indgår (8).

                     (10)

                     I henhold til Domstolens praksis kan proceduren for at lade den annullerede retsakt erstatte genoptages netop på det punkt, hvor ulovligheden indtrådte (9). Dette betyder navnlig, at annullationen i en situation, hvor en retsakt, som afslutter en administrativ procedure, annulleres, ikke nødvendigvis vedrører de forberedende retsakter såsom indledningen af proceduren. I en situation, hvor en forordning om indførelse af endelige handelsbeskyttelsesforanstaltninger annulleres, betyder dette, at proceduren efter annullationen stadig pågår, fordi den retsakt, der afsluttede proceduren, ikke længere indgår i EU's retsorden (10), medmindre ulovligheden indtrådte i forbindelse med indledningen af proceduren.

                     (11)

                     Som forklaret i meddelelsen om genoptagelse, og da ulovligheden ikke fandt sted i forbindelse med indledningen af undersøgelsen, men på tidspunktet for undersøgelsen, besluttede Kommissionen at genoptage antidumpingundersøgelsen, for så vidt som den vedrører Jinan Meide, og genoptage den på det tidspunkt, hvor uregelmæssigheden fandt sted, dvs. i forbindelse med den oprindelige afgørelse vedrørende perioden fra den 1. januar 2011 til den 31. december 2011.

                     (12)

                     Ifølge Domstolens praksis kan genoptagelsen af den administrative procedure og den eventuelle genindførelse af told ikke anses for at være i strid med princippet om ikketilbagevirkende kraft (11). I meddelelsen om genoptagelse af undersøgelsen blev de interesserede parter, herunder importørerne, underrettet om, at enhver fremtidig betalingsforpligtelse, hvis det er berettiget, udspringer af resultaterne af den fornyede undersøgelse.

                     (13)

                     På grundlag af udfaldet af den genoptagede undersøgelse, som er ukendt på nuværende tidspunkt, vil Kommissionen vedtage en forordning, der retter op på den fejl, som Retten har konstateret, og eventuelt genindføre den gældende toldsats. Denne nyligt fastsatte sats vil i givet fald få virkning fra den dato, hvor den omtvistede antidumpingforordning trådte i kraft.

                     (14)

                     I forbindelse med tidligere eller fremtidige betalingsforpligtelser vedrørende antidumpingtold bemærkes følgende.

                     (15)

                     I meddelelsen om genoptagelse anmoder Kommissionen de nationale toldmyndigheder om at afvente resultatet af den fornyede undersøgelse, inden de træffer afgørelse om eventuelle godtgørelseskrav vedrørende den antidumpingtold, der blev annulleret af Retten for Jinan Meides vedkommende, idet beløbet for den endelige betalingsforpligtelse, der følger af den fornyede undersøgelse, på nuværende tidspunkt endnu ikke er kendt. Toldmyndighederne pålægges således at sætte eventuelle krav om tilbagebetaling af den annullerede told i bero, indtil resultatet af den fornyede undersøgelse offentliggøres i Den Europæiske Unions Tidende.

                     (16)

                     Hvis den fornyede undersøgelse fører til genindførelse af antidumpingtold, vil denne told desuden skulle opkræves for den periode, hvor den fornyede undersøgelse finder sted. Dette anses for at være afgørende for at sikre en effektiv anvendelse af de retligt berettigede foranstaltninger i løbet af disse foranstaltningers løbetid, uanset hvornår importen finder sted, dvs. før eller efter genoptagelsen af undersøgelsen.

                     (17)

                     I denne forbindelse bemærker Kommissionen, at registrering er et redskab, der er omhandlet i antidumpinggrundforordningens artikel 14, stk. 5, således at der senere kan anvendes foranstaltninger mod importen fra datoen for registreringen. Dette er f.eks. tilfældet for at sikre betalingen, når tolden finder anvendelse eller i antiomgåelsessager. I den foreliggende sag finder Kommissionen det hensigtsmæssigt at registrere importen fra Jinan Meide med henblik på at lette opkrævningen af antidumpingtold efter genoptagelsen af undersøgelsen, hvis dette er berettiget.

                     (18)

                     I overensstemmelse med Domstolens praksis (12) bemærkes det, at betingelserne i antidumpinggrundforordningens artikel 10, stk. 4, ikke finder anvendelse i den foreliggende sag, i modsætning til registrering, der finder sted i perioden forud for vedtagelsen af midlertidige foranstaltninger. Formålet med registreringen som led i gennemførelsen af undersøgelsen i medfør af Rettens dom er nemlig ikke at tillade en eventuel opkrævning af handelsbeskyttelsestold med tilbagevirkende kraft i henhold til førnævnte bestemmelse. Som nævnt ovenfor er begrundelsen for registreringen snarere, at det for at sikre foranstaltningernes effektivitet er hensigtsmæssigt så vidt muligt at sikre, at importen er genstand for en korrekt antidumpingtold uden unødig afbrydelse fra datoen for ikrafttrædelsen af den omtvistede antidumpingforordning indtil genindførelsen af den korrigerede told, hvis en sådan finder sted.

                     (19)

                     I lyset af ovenstående finder Kommissionen, at der er grundlag for registrering i henhold til antidumpinggrundforordningens artikel 14, stk. 5.

               3.   REGISTRERING

                     (20)

                     I henhold til antidumpinggrundforordningens artikel 14, stk. 5, skal importen af den pågældende vare produceret af Jinan Meide under Taric-tillægskode B336 gøres til genstand for registrering for at sikre, at der kan opkræves passende antidumpingtold på denne import, hvis undersøgelsen resulterer i en genindførelse af foranstaltningerne.

                     (21)

                     Som anført i meddelelsen om genoptagelse vil den endelige betalingsforpligtelse for antidumpingtold, om nogen, fra datoen for ikrafttrædelsen af den pågældende antidumpingforordning udspringe af resultaterne af den fornyede undersøgelse. Der opkræves dog ingen told, der er højere end den told, der er fastsat i den pågældende antidumpingforordning, for perioden mellem den 2. december 2019 og datoen for ikrafttrædelsen af resultaterne af den genoptagne undersøgelse. Den gældende antidumpingtold for Jinan Meide er på 39,2 % —

               VEDTAGET DENNE FORORDNING:

            Artikel 1

               1.   I medfør af artikel 14, stk. 5, i forordning (EU) 2016/1036 skal toldmyndighederne tage de nødvendige skridt til registrering af importen til Unionen af rørfittings af deformerbart støbejern og støbejern med kuglegrafit med gevind, med undtagelse af samlinger af kompressionsfittings i henhold til ISO DIN 13 metrisk gevind og runde forgreningsdåser med gevind uden låg af deformerbart støbejern, som i øjeblikket henhører under KN-koder ex 7307 19 10 (Taric-kode 7307191010) og ex 7307 19 90 (Taric-kode 7307199010) med oprindelse i Folkerepublikken Kina, fremstillet af Jinan Meide Castings Co., Ltd (Taric-tillægskode B336).

               2.   Registreringen ophører ni måneder efter datoen for denne forordnings ikrafttrædelse.

               3.   Den antidumpingtold, der opkræves på importen af rørfittings af deformerbart støbejern og støbejern med kuglegrafit med gevind, med undtagelse af samlinger af kompressionsfittings i henhold til ISO DIN 13 metrisk gevind og runde forgreningsdåser med gevind uden låg af deformerbart støbejern, som i øjeblikket henhører under KN-kode ex 7307 19 10 (Taric-kode 7307191010) og ex 7307 19 90 (Taric-kode 7307199010) med oprindelse i Folkerepublikken Kina, fremstillet af Jinan Meide Castings Co., Ltd (Taric-tillægskode B336), mellem genoptagelsen af undersøgelsen og datoen for ikrafttrædelsen af resultaterne af den genoptagede undersøgelse må ikke være højere end den told, der blev indført ved gennemførelsesforordning (EU) 2017/1146.

               4.   De nationale toldmyndigheder skal afvente offentliggørelsen af den pågældende gennemførelsesforordning fra Kommissionen om genindførelse af tolden, før de træffer afgørelse om godtgørelses- og fritagelseskrav for antidumpingtold, for så vidt angår import gennem Jinan Meide Castings Co., Ltd.

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 28. november 2019.

                  På Kommissionens vegne

                  Formand

               Jean-Claude JUNCKER

            (1)  EUT L 176 af 30.6.2016, s. 21, senest ændret ved Europa-Parlamentets og Rådets forordning (EU) 2018/825 af 7. juni 2018.

            (2)  Rådets gennemførelsesforordning (EU) nr. 430/2013 af 13. maj 2013 om indførelse af en endelig antidumpingtold og om endelig opkrævning af den midlertidige told på importen af rørfittings af deformerbart støbejern og støbejern med kuglegrafit med gevind med oprindelse i Folkerepublikken Kina og Thailand og om afslutning af proceduren for Indonesien (EUT L 129 af 14.5.2013, s. 1).

            (3)  Sag T-424/13 Jinan Meide Casting Co., Ltd. mod Rådet.

            (4)  Kommissionens gennemførelsesforordning (EU) 2017/1146 af 28. juni 2017-om genindførelse af en endelig antidumpingtold på importen af rørfittings af deformerbart støbejern med gevind med oprindelse i Folkerepublikken Kina, fremstillet af Jinan Meide Castings Co., Ltd. (EUT L 166 af 29.6.2017, s. 23.)

            (5)  EUT L 44 af 15.2.2019, s. 6.

            (6)  ECLI:EU:T:2019:644.

            (7)  Meddelelse om genoptagelse af undersøgelsen som følge af dommen af 20. september 2019 i sag T-650/17 vedrørende Kommissionens gennemførelsesforordning (EU) 2017/1146 af 28. juni 2017 om genindførelse af en endelig antidumpingtold på importen af rørfittings af deformerbart støbejern og støbejern med kuglegrafit med gevind med oprindelse i Folkerepublikken Kina, fremstillet af Jinan Meide Castings Co., Ltd (EUT C … af 29.11.2019, s. …).

            (8)  Forenede sager 97, 193, 99 og 215/86, Asteris AE m.fl. og Den Hellenske Republik mod Kommissionen, Sml. 1988, s. 2181, præmis 27 og 28.

            (9)  Sag C-415/96, Spanien mod Kommissionen, Sml. 1998 I, s. 6993, præmis 31, sag C-458/98 P, Industrie des Poudres Sphériques mod Rådet, Sml. 2000 I, s. 8147, præmis 80-85, sag T-301/01, Alitalia mod Kommissionen, Sml. 2008 II, s. 1753, præmis 99 og 142, forenede sager T-267/08 og T-279/08, Région Nord-Pas de Calais mod Kommissionen, Sml. 2011 II, s. 0000, præmis 83.

            (10)  Forenede sager 97, 193, 99 og 215/86, Asteris AE m.fl. og Den Hellenske Republik mod Kommissionen, Sml. 1988, s. 2181, præmis 27 og 28. Sag C-415/96, Spanien mod Kommissionen, Sml. 1998 I, s. 6993, præmis 31, sag C-458/98 P, Industrie des Poudres Sphériques mod Rådet, Sml. 2000 I, s. 8147, præmis 80-85, sag T-301/01, Alitalia mod Kommissionen, Sml. 2008 II, s. 1753, præmis 99 og 142, forenede sager T-267/08 og T-279/08, Région Nord-Pas de Calais mod Kommissionen, Sml. 2011 II, s. 0000, præmis 83.

            (11)  Sag C-256/16 Deichmann SE mod Hauptzollamt Duisburg, Domstolens dom af 15. marts 2018, præmis 79, og sag C 612/16 C & J Clark International Ltd mod Commissioners for Her Majesty's Revenue & Customs, dom af 19. juni 2019, præmis 58.

            (12)  Sag C-256/16 Deichmann SE mod Hauptzollamt Duisburg, præmis 79, og sag C-612/16, C & J Clark International Ltd mod Commissioners for Her Majesty's Revenue & Customs, dom af 19. juni 2019, præmis 58.


title: Kommissionens gennemførelsesforordning (EU) 2020/35 af 15. januar 2020 om ændring af gennemførelsesforordning (EU) 2019/159 om indførelse af endelige beskyttelsesforanstaltninger mod importen af visse stålprodukter

text:
                  16.1.2020

                  DA

                  Den Europæiske Unions Tidende

                  L 12/13

         KOMMISSIONENS GENNEMFØRELSESFORORDNING (EU) 2020/35
         af 15. januar 2020
         om ændring af gennemførelsesforordning (EU) 2019/159 om indførelse af endelige beskyttelsesforanstaltninger mod importen af visse stålprodukter
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2015/478 af 11. marts 2015 om fælles ordninger for indførsel (1), særlig artikel 20, stk. 2,
         under henvisning til Europa-Parlamentets og Rådets forordning (EU) 2015/755 af 29. april 2015 om fælles ordninger for indførsel fra visse tredjelande (2), særlig artikel 16, stk. 2, og
         ud fra følgende betragtninger:

                     (1)

                     Ved gennemførelsesforordning (EU) 2019/159 indførte Europa-Kommissionen (»Kommissionen«) endelige beskyttelsesforanstaltninger mod importen af visse stålprodukter (»forordningen om endelig told«) (3). De foranstaltninger, der blev indført ved forordningen om endelige told, består af et toldkontingent for 26 kategorier af stålprodukter, som er fastsat på et niveau, der er højt nok til at bevare de traditionelle handelsstrømme. Navnlig blev der fastlagt kvantitative tærskler under henvisning til importen i perioden 2015-2017, som blev forhøjet med 5 % for at muliggøre tilstrækkelig forsyning og sikre konkurrence på EU-markedet. En told på 25 % ville kun finde anvendelse ud over de fastlagte kvantitative tærskler for hver varekategori.

                     (2)

                     Ved gennemførelsesforordning (EU) 2019/1590 (4) (»ændringsforordningen«) ændrede Kommissionen disse foranstaltninger efter en fornyet undersøgelse for at afspejle de ændrede omstændigheder i den periode, hvor foranstaltningerne gælder, og gøre foranstaltningerne mere effektive med udgangspunkt i Unionens interesser.

                     (3)

                     Som led i denne fornyede undersøgelse anmodede visser parter, herunder Foreningen af Europæiske Automobilfabrikanter (»ACEA«), om at lade varekategori 4B (som dækker plader overtrukket med metal, der primært anvendes i bilindustrien) udelukke fra foranstaltningernes anvendelsesområde. ACEA hævede, at anvendelsen af denne varekategori i Unionens bilindustri er yderst vigtig for videreførelsen af denne industris almindelige kommercielle aktiviteter. Kommissionen erkendte, at det var i Unionens interesse, at traditionelle handelsstrømme med varetyper, der anvendes i bilindustrien, øremærkes, men den fandt ikke, at en sådan direkte udelukkelse fra toldkontingentordningen var begrundet. Efter en høring med alle interesserede parter besluttede Kommissionen derfor, at anvendelsen af kategori 4B (som også kan omfatte varer med andre anvendelsesformål) ikke bør udelukkes, men begrænses til kun at omfatte import, der kan påvise et særligt anvendelsesformål i bilindustrien. Derfor blev den dertil svarende import ved ændringsforordningen henført under proceduren for særligt anvendelsesformål, jf. artikel 254 i Europa-Parlamentets og Rådets forordning (EU) nr. 952/2013 (5). Bilindustrien og dens stålleverandører så generelt med tilfredshed på denne løsning, da den sikrer, at Unionens bilindustri kun anvender toldkontingentet på varekategori 4B, samt at de traditionelle handelsstrømme beskyttes. Resultatet af høringerne med medlemmer af WTO viste også, at der ikke var nogen indsigelser mod denne ændring med hensyn til kategori 4B.

                     (4)

                     Efter ændringsforordningens ikrafttrædelse var Kommissionen fortsat i tæt kontakt med ACEA og eksportørerne (navnlig de koreanske eksportører) af stålprodukter, der henhører under kategori 4B. Da brugerindustrien ikke foretog direkte import af den vare, der er omfattet af kravet om særligt anvendelsesformål, krævede gennemførelsen af denne procedure et tæt samarbejde mellem alle de parter, der var involveret i importprocessen, fra de oprindelige ordrer frem til det tidspunkt, hvor importen nåede frem til slutbrugeren af varen. Kommissionen blev gjort opmærksom på det forhold, at det nødvendige tætte samarbejde mellem forskellige operatører (som indebar forlængelse af de eksisterende tilladelser, der var blevet givet til Unionens bilindustri, indrømmelse af nye tilladelser til importører og/eller overdragelse af rettigheder og forpligtelser mellem de forskellige parter, der var involveret i den tilknyttede forsyningskæde) ikke var forløbet som oprindeligt forventet. Som følge heraf kunne en stor del af importen under varekategori 4B ikke foretages efter de ændrede foranstaltningers ikrafttrædelse, til trods for at Kommissionen, eksportører, stålimportører og de nationale toldmyndigheder i EU's medlemsstater og tredjelande arbejdede tæt sammen om at løse disse spørgsmål. Det var heller ikke muligt at fremskynde den administrative proces for at indhente de nødvendige tilladelser vedrørende særligt anvendelsesformål.

                     (5)

                     Det har desuden vist sig, at det stadig vil tage nogen tid at finde en løsning med henblik på at gennemføre en effektiv procedure for særligt anvendelsesformål, uden at der foreligger nogen garanti for tilstrækkelig og omgående afhjælpning. I mellemtiden tilbageholdes en betydelig mængde varer under kategori 4B ved Unionens toldgrænse, mens de afventer toldklarering. Dette har en alvorlig og negativ indvirkning på og forstyrrer endda forsyningskæder, der er baseret på et system med levering til rette tid, navnlig fordi Unionens bilindustri i høj grad er afhængig af højt specialiserede stålsorter. I betragtning af de heraf følgende potentielle negative økonomiske konsekvenser og det faktum, at sådanne begrænsninger er i klar modstrid med Kommissionens målsætning om at bevare de traditionelle handelsstrømme i Unionens interesse, og idet den tager hensyn til udtalelserne fra alle de interesserede parter, der er involveret i denne sag, finder Kommissionen, at proceduren for særligt anvendelsesformål for denne kategori bør ophæves.

                     (6)

                     Gennemførelsesforordning (EU) 2019/159 og bilagene hertil bør derfor ændres igen, således at de i tilstrækkeligt omfang afspejler den situation, der gjorde sig gældende, inden indførelsen af kravet om særligt anvendelsesformål for kategori 4A og 4B ved ændringsforordningen.

                     (7)

                     Efter høringer med Korea, som er det eksportland, der er mest berørt af mekanismen vedrørende særligt anvendelsesformål, fandt Kommissionen, at tildelingen af toldkontingentmængden mellem varekategori 4A og 4B for dette land, som er fastsat i henhold til gennemførelsesforordning (EU) 2019/159, også bør ændres. Dette er nødvendigt for at tage hensyn til den mængde stålsorter til bilindustrien, der er importeret under varekategori 4A siden ændringsforordningens ikrafttrædelse, idet det ikke er muligt at importere dem under varekategori 4B, som er omfattet af mekanismen vedrørende særligt anvendelsesformål.

                     (8)

                     Kommissionen er fortsat af den opfattelse, at der på et senere tidspunkt kan stilles krav om en specifik mekanisme i Unionens interesse — enten proceduren for særligt anvendelsesformål (når der er fundet en løsning på spørgsmålene vedrørende gennemførelse) eller et alternativt system, uanset hvordan det er tilrettelagt — for at øremærke importen af stålsorter til bilindustrien under varekategori 4B. Disse spørgsmål vil derfor blive vurderet som led i en fremtidig fornyet undersøgelse på grundlag de bemærkninger og forslag, som interesserede parter har fremsat, samt andre former for udvikling, der berører denne varekategori. I denne forbindelse bemærkes det ligeledes, at Kommissionen for nylig indledte en antiomgåelsesundersøgelse af antidumpingforanstaltninger på importen af visse varer af rustbestandigt stål med oprindelse i Folkerepublikken Kina, som henhører under varekategori 4 (6).

                     (9)

                     Nærværende forordning bør tillægges tilbagevirkende kraft, hvorved kravet om særligt anvendelsesformål, som blev indført ved ændringsforordningen, ophæves pr. 1. oktober 2019. Dette vil også gøre det muligt refundere eventuel beskyttelsestold, som kan være blevet betalt på grundlag af det toldkontingent, der blev fastsat ved ændringsforordningen, men som ikke længere er berettiget efter nærværende forordnings ikrafttrædelse.

                     (10)

                     Foranstaltningerne i denne forordning er i overensstemmelse med udtalelse fra udvalget for beskyttelsesforanstaltninger, der er nedsat i henhold til henholdsvis artikel 3, stk. 3, i forordning (EU) 2015/478 og artikel 22, stk. 3, i forordning (EU) 2015/755 —

               VEDTAGET DENNE FORORDNING:

            Artikel 1

               1.   Artikel 1, stk. 2, i gennemførelsesforordning (EU) 2019/159 affattes således:

                     »2.   »For hver af de pågældende varekategorier og med undtagelse af varekategori 1 og varekategori 25 tildeles en del af hvert toldkontingent til de lande, der er anført i bilag IV.«

               2.   Det afsnit, der vedrører kategori 4A og 4B i bilag IV.1 — Toldkontingentmængder i gennemførelsesforordning (EU) 2019/159, erstattes af bilaget til nærværende forordning.

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. oktober 2019.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 15. januar 2020.

                  På Kommissionens vegne

                  Formand

               Ursula VON DER LEYEN

            (1)  EUT L 83 af 27.3.2015, s. 16.

            (2)  EUT L 123 af 19.5.2015, s. 33.

            (3)  Kommissionens gennemførelsesforordning (EU) 2019/159 af 31. januar 2019 om indførelse af endelige beskyttelsesforanstaltninger mod importen af visse stålprodukter (EUT L 31 af 1.2.2019, s. 27).

            (4)  Kommissionens gennemførelsesforordning (EU) 2019/1590 af 26. september 2019 om ændring af gennemførelsesforordning (EU) 2019/159 om indførelse af endelige beskyttelsesforanstaltninger mod importen af visse stålprodukter (EUT L 248 af 27.9.2019, s. 28).

            (5)  Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (EUT L 269 af 10.10.2013, s. 1).

            (6)  EUT L 304 af 26.11.2019, s. 10.

            BILAG

                        Varenummer

                        Varekategori

                        KN-/Taric-koder:

                        Tildeling pr. land (hvis relevant)

                        Fra 2.2.2019 til 30.6.2019

                        Fra 1.7.2019 til 30.6.2020

                        Fra 1.7.2020 til 30.6.2021

                        Tillægstoldsats

                        Løbenumre

                        Mængde pr. toldkontingent (ton netto)

                        Mængde pr. toldkontingent (ton netto)

                        Mængde pr. toldkontingent (ton netto)

                        4.A (1)

                        Plader overtrukket med metal

                        Taric-koder: 7210410020 , 7210490020 7210610020 , 7210690020 , 7212300020 7212506120 , 7212506920 , 7225920020 7225990011 , 7225990022 , 7225990040 7225990091 , 7225990092 , 7226993010 7226997011 , 7226997091 , 7226997094

                        Sydkorea

                        69 571,10

                        328 792,63

                        180 804,79

                        25 %

                        09.8816

                        Indien

                        83 060,42

                        209 574,26

                        215 861,48

                        25 %

                        09.8817

                        Andre lande

                        761 518,93

                        1 921 429,81

                        1 979 072,71

                        25 %

                            (2)

                        4.B (3)

                        KN-koder: 7210 20 00 , 7210 30 00 , 7210 90 80 , 7212 20 00 , 7212 50 20 , 7212 50 30 , 7212 50 40 , 7212 50 90 , 7225 91 00 , 7226 99 10
                        Taric-koder: 7210410080 , 7210490080 7210610080 , 7210690080 , 7212300080 7212506180 , 7212506980 , 7225920080 7225990025 , 7225990095 , 7226993090 7226997019 , 7226997096

                        Kina

                        204 951,07

                        517 123,19

                        532 636,89

                        25 %

                        09.8821

                        Sydkorea

                        249 533,26

                        476 356,93

                        648 499,26

                        25 %

                        09.8822

                        Indien

                        118 594,25

                        299 231,59

                        308 208,54

                        25 %

                        09.8823

                        Taiwan

                        49 248,78

                        124 262,26

                        127 990,13

                        25 %

                        09.8824

                        Andre lande

                        125 598,05

                        316 903,26

                        326 410,36

                        25 %

                            (4)

               (1)  Varer omfattet af antidumpingtold.

               (2)  Fra 2.2.2019 til 31.3.2019, fra 1.7.2019 til 31.3.2020 og fra 1.7.2020 til 31.3.2021: 09.8609.
            Fra 1.4.2019 til 30.6.2019, fra 1.4.2020 til 30.6.2020 og fra 1.4.2021 to 30.6.2021: 09.8610.

               (3)  Varer, som ikke er omfattet af antidumpingtold (herunder bilindustrien)

               (4)  Fra 2.2.2019 til 31.3.2019, fra 1.7.2019 til 31.3.2020 og fra 1.7.2020 til 31.3.2021: 09.8611.
            Fra 1.4.2019 til 30.6.2019, fra 1.4.2020 til 30.6.2020 og fra 1.4.2021 to 30.6.2021: 09.8612.


title: Kommissionens gennemførelsesforordning (EU) 2020/41 af 13. januar 2020 om registrering af en betegnelse i registret over beskyttede oprindelsesbetegnelser og beskyttede geografiske betegnelser (Αρσενικό Νάξου (Arseniko Naxou) (BOB))

text:
                  20.1.2020

                  DA

                  Den Europæiske Unions Tidende

                  L 15/1

         KOMMISSIONENS GENNEMFØRELSESFORORDNING (EU) 2020/41
         af 13. januar 2020
         om registrering af en betegnelse i registret over beskyttede oprindelsesbetegnelser og beskyttede geografiske betegnelser (»Αρσενικό Νάξου« (Arseniko Naxou) (BOB))
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Grækenlands ansøgning om registrering af betegnelsen »Αρσενικό Νάξου« (Arseniko Naxou) er blevet offentliggjort i Den Europæiske Unions Tidende (2), jf. artikel 50, stk. 2, litra a), i forordning (EU) nr. 1151/2012.

                     (2)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal betegnelsen »Αρσενικό Νάξου« (Arseniko Naxou) registreres —

               VEDTAGET DENNE FORORDNING:

            Artikel 1
            Betegnelsen »Αρσενικό Νάξου« (Arseniko Naxou) (BOB) registreres.
            Betegnelsen i stk. 1 henviser til et produkt i kategori 1.3. Oste i bilag XI til Kommissionens gennemførelsesforordning (EU) nr. 668/2014 (3).

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 13. januar 2020.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L 343 af 14.12.2012, s. 1.

            (2)  EUT C 271 af 13.8.2019, s. 68.

            (3)  Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36).


title: Kommissionens gennemførelsesforordning (EU) 2020/161 af 5. februar 2020 om fornyelse af godkendelsen af Bacillus subtilis DSM 17299 som tilsætningsstof til foder til slagtekyllinger og om ophævelse af forordning (EF) nr. 1137/2007 (indehaveren af godkendelsen er Chr. Hansen A/S) (EØS-relevant tekst)

text:
                  6.2.2020

                  DA

                  Den Europæiske Unions Tidende

                  L 34/28

         KOMMISSIONENS GENNEMFØRELSESFORORDNING (EU) 2020/161
         af 5. februar 2020
         om fornyelse af godkendelsen af Bacillus subtilis DSM 17299 som tilsætningsstof til foder til slagtekyllinger og om ophævelse af forordning (EF) nr. 1137/2007 (indehaveren af godkendelsen er Chr. Hansen A/S)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
         ud fra følgende betragtninger:

                     (1)

                     Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for at meddele og forny en sådan godkendelse.

                     (2)

                        Bacillus subtilis DSM 17299 blev ved Kommissionens forordning (EF) nr. 1137/2007 (2) godkendt for en periode på 10 år som tilsætningsstof til foder til slagtekyllinger.

                     (3)

                     I overensstemmelse med artikel 14, stk. 1, forordning (EF) nr. 1831/2003 indgav indehaveren af denne godkendelse en ansøgning om fornyelse af godkendelsen af Bacillus subtilis DSM 17299 som fodertilsætningsstof til slagtekyllinger med anmodning om, at tilsætningsstoffet klassificeres i tilsætningsstofkategorien »zootekniske tilsætningsstoffer«. Ansøgningen var vedlagt de oplysninger og dokumenter, der kræves i henhold til artikel 14, stk. 2, i forordning (EF) nr. 1831/2003.

                     (4)

                     Den Europæiske Fødevaresikkerhedsautoritet (»autoriteten«) konkluderede i sin udtalelse af 2. april 2019 (3), at ansøgeren har fremlagt data, der viser, at tilsætningsstoffet opfylder de gældende godkendelsesbetingelser. Autoriteten bekræftede sine tidligere konklusioner om, at Bacillus subtilis DSM 17299 betragtes som sikker for målarterne, forbrugere af produkter fra dyr fodret med tilsætningsstoffet og miljøet. Den konkluderede også, at der er en potentiel risiko for, at brugere kan eksponeres for stoffet via indånding, og at der ikke kan drages nogen konklusion om, hvorvidt stoffet kan have potentiale for at være irriterende for hud og øjne og hudsensibiliserende. Kommissionen mener derfor, at der bør træffes passende beskyttelsesforanstaltninger for at forhindre negative virkninger for menneskers sundhed, navnlig hvad angår brugerne af tilsætningsstoffet.

                     (5)

                     Vurderingen af Bacillus subtilis DSM 17299 viser, at betingelserne for godkendelse, jf. artikel 5 i forordning (EF) nr. 1831/2003, er opfyldt. Derfor bør godkendelsen af dette tilsætningsstof fornyes som anført i bilaget til nærværende forordning.

                     (6)

                     Som følge af fornyelsen af godkendelsen af Bacillus subtilis DSM 17299 som fodertilsætningsstof på de betingelser, der er fastsat i bilaget til nærværende forordning, bør forordning (EF) nr. 1137/2007 ophæves.

                     (7)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Godkendelsen af det i bilaget opførte tilsætningsstof, der tilhører tilsætningsstofkategorien »zootekniske tilsætningsstoffer« og den funktionelle gruppe »tarmflorastabilisatorer«, fornyes på de betingelser, der er fastsat i bilaget.

            Artikel 2
            Forordning (EF) nr. 1137/2007 ophæves.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 5. februar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 268 af 18.10.2003, s. 29.

            (2)  Kommissionens forordning (EF) nr. 1137/2007 af 1. oktober 2007 om godkendelse af Bacillus subtilis (O35) som fodertilsætningsstof (EUT L 256 af 2.10.2007, s. 5).

            (3)  EFSA Journal 2019;17(4):5687.

            BILAG

                        Tilsætningsstoffets identifikationsnummer

                        Navn på indehaveren af godkendelsen

                        Tilsætningsstof

                        Sammensætning, kemisk betegnelse, beskrivelse, analysemetode

                        Dyreart eller -kategori

                        Maksimumsalder

                        Minimumsindhold

                        Maksimumsindhold

                        Andre bestemmelser

                        Godkendelse gyldig til

                        CFU/kg fuldfoder med et vandindhold på 12 %

                           Kategori: zootekniske tilsætningsstoffer. Funktionel gruppe: tarmflorastabilisatorer

                        4b1821

                        Chr. Hansen A/S

                           Bacillus subtilis DSM 17299

                           Tilsætningsstoffets sammensætning

                        Præparat af Bacillus subtilis DSM 17299, med et indhold på mindst 1,6 × 1010 CFU/g tilsætningsstof
                        Fast form

                        Slagtekyllinger

                        —

                        8 × 108

                        —

                                    1.

                                    I brugsvejledningen for anvendelsen af tilsætningsstoffet og forblandingerne angives oplagringsbetingelserne og stabilitet over for varmebehandling.

                                    2.

                                    Kan bruges i foder, der indeholder en af følgende tilladte coccidiostatika diclazuril, halofuginon, robenidin, decoquinat, narasin/nicarbazin, lasalocidnatrium, maduramycinammonium, monensinnatrium, narasin, salinomycinnatrium eller semduramycinnatrium.

                                    3.

                                    Dette tilsætningsstofs forenelighed med myresyre er blevet påvist.

                                    4.

                                    Foderstofvirksomhedslederne fastlægger driftsprocedurer og administrative foranstaltninger for brugerne af tilsætningsstoffet og forblandingerne med henblik på at imødegå risici ved anvendelse. I tilfælde, hvor risiciene ikke kan fjernes eller begrænses til et minimum gennem sådanne procedurer og foranstaltninger, må tilsætningsstoffet og forblandingerne kun anvendes med personlige værnemidler, herunder åndedrætsværn og hud- og øjenbeskyttelse.

                        26. februar 2030

                           Aktivstoffets karakteristika

                        Levedygtig spore af Bacillus subtilis DSM 17299

                           Analysemetode
                            (1)

                        Kvantitativ bestemmelse: Pladespredningsmetode med anvendelse af trypton-soja-agar (EN 15784)
                        Identifikation af Bacillus subtilis DSM 17299 i fodertilsætningsstoffet:
                        PFG-elektroforese (pulsed field gel electrophoresis)

               (1)  Nærmere oplysninger om analysemetoderne findes på referencelaboratoriets hjemmeside: https://ec.europa.eu/jrc/en/eurl/feed-additives/evaluation-reports


title: Kommissionens gennemførelsesforordning (EU) 2020/163 af 5. februar 2020 om godkendelse af et præparat af muramidase produceret af Trichoderma reesei DSM 32338 som tilsætningsstof til foder til slagtekalkuner, kalkuner opdrættet til avl, kyllinger opdrættet til avl og andre fjerkræarter opdrættet til avl (indehaver er godkendelsen er DSM Nutritional Products Ltd. repræsenteret i Unionen af DSM Nutritional Products Sp. Z o.o) (EØS-relevant tekst)

text:
                  6.2.2020

                  DA

                  Den Europæiske Unions Tidende

                  L 34/34

         KOMMISSIONENS GENNEMFØRELSESFORORDNING (EU) 2020/163
         af 5. februar 2020
         om godkendelse af et præparat af muramidase produceret af Trichoderma reesei DSM 32338 som tilsætningsstof til foder til slagtekalkuner, kalkuner opdrættet til avl, kyllinger opdrættet til avl og andre fjerkræarter opdrættet til avl (indehaver er godkendelsen er DSM Nutritional Products Ltd. repræsenteret i Unionen af DSM Nutritional Products Sp. Z o.o)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
         ud fra følgende betragtninger:

                     (1)

                     Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for udstedelse af en sådan godkendelse.

                     (2)

                     Der er i henhold til artikel 7 i forordning (EF) nr. 1831/2003 indgivet en ansøgning om godkendelse af et præparat af muramidase produceret af Trichoderma reesei DSM 32338. Ansøgningen var vedlagt de oplysninger og dokumenter, der kræves i henhold til samme forordnings artikel 7, stk. 3.

                     (3)

                     Ansøgningen vedrører godkendelse i tilsætningsstofkategorien »zootekniske tilsætningsstoffer« af et præparat af muramidase produceret af Trichoderma reesei DSM 32338 som tilsætningsstof til foder til slagtekalkuner, kalkuner opdrættet til avl, kyllinger opdrættet til avl og andre fjerkræarter opdrættet til avl.

                     (4)

                     Præparatet af muramidase produceret af Trichoderma reesei DSM 32338 blev allerede godkendt som fodertilsætningsstof ved Kommissionens gennemførelsesforordning (EU) 2019/805 (2) til slagtekyllinger og mindre udbredte fjerkræarter til slagtning.

                     (5)

                     Den Europæiske Fødevaresikkerhedsautoritet (»autoriteten«) konkluderede i sin udtalelse af 2. april 2019 (3), at præparatet af muramidase produceret af Trichoderma reesei DSM 32338 under de foreslåede anvendelsesbetingelser ikke har skadelige virkninger på dyrs sundhed, forbrugernes sikkerhed eller miljøet. Den konkluderede også, at tilsætningsstoffet potentielt kan være irriterende for hud og øjne og kan have potentiale for hudsensibilisering og luftvejssensibilisering. Kommissionen mener derfor, at der bør træffes passende beskyttelsesforanstaltninger for at forhindre negative virkninger for menneskers sundhed, navnlig hvad angår brugerne af tilsætningsstoffet. Den konkluderede, at tilsætningsstoffet potentielt kan være effektivt ved forbedringer mellem foderindtag og tilvækst. Autoriteten mener ikke, at der er behov for særlige krav om overvågning efter markedsføringen. Autoriteten har ligeledes gennemgået den rapport om analysemetoden for fodertilsætningsstoffet i foder, der blev forelagt af det i henhold til forordning (EF) nr. 1831/2003 oprettede referencelaboratorium.

                     (6)

                     Vurderingen af præparatet af muramidase produceret af Trichoderma reesei DSM 32338 viser, at betingelserne for godkendelse, jf. artikel 5 i forordning (EF) nr. 1831/2003, er opfyldt. Derfor bør anvendelsen af præparatet godkendes som anført i bilaget til nærværende forordning.

                     (7)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Det i bilaget opførte præparat, der tilhører tilsætningsstofkategorien »zootekniske tilsætningsstoffer« og den funktionelle gruppe »andre zootekniske tilsætningsstoffer«, godkendes som fodertilsætningsstof på de betingelser, der er fastsat i bilaget.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 5. februar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 268 af 18.10.2003, s. 29.

            (2)  Kommissionens gennemførelsesforordning (EU) 2019/805 af 17. maj 2019 om godkendelse af et præparat af muramidase produceret af Trichoderma reesei DSM 32338 som tilsætningsstof til foder til slagtekyllinger og mindre udbredte fjerkræarter bestemt til slagtning (indehaver af godkendelsen er DSM Nutritional Products Ltd. repræsenteret i EU ved DSM Nutritional Products SP. Z o.o) (EUT L 132 af 20.5.2019, s. 33).

            (3)  EFSA Journal 2019;17(4):5686.

            ANNEX

                        Tilsætningsstoffets identifikationsnummer

                        Navn på indehaveren af godkendelsen

                        Tilsætningsstof

                        Sammensætning, kemisk betegnelse, beskrivelse, analysemetode

                        Dyreart eller -kategori

                        Maksimumsalder

                        Minimumsindhold

                        Maksimumsindhold

                        Andre bestemmelser

                        Godkendelse gyldig til

                        Aktive enheder/kg fuldfoder med et vandindhold på 12 %

                           Kategori: zootekniske tilsætningsstoffer. Funktionel gruppe: andre zootekniske tilsætningsstoffer.

                        4d16

                        DSM Nutritional Products Ltd. repræsenteret i EU af DSM Nutritional Products Sp. Z o.o

                        Muramidase (EC 3.2.1.17)

                           Tilsætningsstoffets sammensætning

                        Præparat af muramidase (EC 3.2.1.17) (lysozym) produceret af Trichoderma reesei (DSM 32338) med en aktivitet på mindst 60 000  LSU(F)60 000 LSU(F) (1) /g
                        Fast eller flydende form

                        Kyllinger opdrættet til avl
                        Slagtekalkuner

                        —

                        25 000 25 000
                        LSU(F)

                                    1.

                                    I brugsvejledningen for anvendelsen af tilsætningsstoffet og forblandingerne angives oplagringsbetingelserne og stabilitet over for varmebehandling.

                                    2.

                                    Foderstofvirksomhedslederne fastlægger driftsprocedurer og administrative foranstaltninger for brugerne af tilsætningsstoffet og forblandingerne med henblik på at imødegå risici ved anvendelse. Hvis disse risici ikke kan fjernes eller begrænses til et minimum ved hjælp af sådanne procedurer og foranstaltninger, skal tilsætningsstoffet og forblandingerne anvendes med personlige værnemidler, herunder hudbeskyttelse og åndedrætsværn.

                        26. februar 2030

                           Aktivstoffets karakteristika

                        Muramidase (EC 3.2.1.17) (lysozym) produceret af Trichoderma reesei (DSM 32338)

                        Kalkuner opdrættet til avl

                           Analysemetode
                            (2)

                        Til kvantificering af muramidase:
                        ved hjælp af fluorescens-enzymassay, der bestemmer den enzymkatalyserede depolymerisation af et fluorescein-mærket peptidoglycan-præparat ved pH 6,0 og 30 °C.

                        Andre fjerkræarter opdrættet til avl

               (1)  En LSU(F) defineres som den mængde enzym, der øger fluorescensen af 12,5 μg/ml fluorescein-mærket peptidoglycan pr. minut ved pH 6,0 og 30 °C med en værdi svarende til fluorescensen fra ca. 0,06 nmol fluoresceinisothiocyanatisomer I.

               (2)  Nærmere oplysninger om analysemetoderne findes på referencelaboratoriets hjemmeside: https://ec.europa.eu/jrc/en/eurl/feed-additives/evaluation-reports


title: Kommissionens gennemførelsesforordning (EU) 2020/165 af 5. februar 2020 om godkendelse af endo-1,4-beta-mannanase produceret af Paenibacillus lentus DSM 32052 som tilsætningsstof til foder til slagtekyllinger, hønniker, slagtekalkuner eller kalkuner opdrættet til avl og mindre udbredte fjerkræarter og om ophævelse af forordning (EF) nr. 786/2007 (indehaver af godkendelse er Elanco GmbH) (EØS-relevant tekst)

text:
                  6.2.2020

                  DA

                  Den Europæiske Unions Tidende

                  L 34/40

         KOMMISSIONENS GENNEMFØRELSESFORORDNING (EU) 2020/165
         af 5. februar 2020
         om godkendelse af endo-1,4-beta-mannanase produceret af Paenibacillus lentus DSM 32052 som tilsætningsstof til foder til slagtekyllinger, hønniker, slagtekalkuner eller kalkuner opdrættet til avl og mindre udbredte fjerkræarter og om ophævelse af forordning (EF) nr. 786/2007 (indehaver af godkendelse er Elanco GmbH)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1831/2003 af 22. september 2003 om fodertilsætningsstoffer (1), særlig artikel 9, stk. 2, og
         ud fra følgende betragtninger:

                     (1)

                     Forordning (EF) nr. 1831/2003 indeholder bestemmelser om godkendelse af fodertilsætningsstoffer og om grundlaget og procedurerne for at meddele og forny en sådan godkendelse.

                     (2)

                     Endo-1,4-beta-mannanase produceret af Paenibacillus lentus ATCC 55045 blev ved Kommissionens forordning (EF) nr. 786/2007 (2) godkendt for en periode på 10 år som tilsætningsstof til foder til kyllinger.

                     (3)

                     I henhold til artikel 14, stk. 1, i forordning (EF) nr. 1831/2003, sammenholdt med artikel 7 i samme forordning, indgav indehaveren af denne godkendelse en ansøgning om fornyelse af godkendelsen af endo-1,4-beta-mannanase produceret af Paenibacillus lentus DSM 32052 (tidligere produceret af Paenibacillus lentus ATCC 55045) som tilsætningsstof til foder til slagtekyllinger med anmodning om, at tilsætningsstoffet klassificeres i tilsætningsstofkategorien »zootekniske tilsætningsstoffer« og om en ny anvendelse til hønniker, slagtekalkuner eller kalkuner opdrættet til avl og mindre udbredte fjerkræarter. Ansøgningen var vedlagt de oplysninger og dokumenter, der kræves i henhold til artikel 14, stk. 2, og artikel 7, stk. 3, i forordning (EF) nr. 1831/2003.

                     (4)

                     Den Europæiske Fødevaresikkerhedsautoritet (»autoriteten«) konkluderede i sin udtalelse af 26. februar 2019 (3), at ansøgeren har fremlagt data, der viser, at tilsætningsstoffet opfylder godkendelsesbetingelserne. Autoriteten bekræftede også, at tilsætningsstoffet betragtes som sikkert for målarterne, for forbrugere af produkter fra dyr fodret med tilsætningsstoffet og for miljøet. Den konkluderede også, at produktet bør betragtes som potentielt respiratorisk sensibiliserende. Kommissionen mener derfor, at der bør træffes passende beskyttelsesforanstaltninger for at forhindre negative virkninger for menneskers sundhed, navnlig hvad angår brugerne af tilsætningsstoffet. Tilsætningsstoffet kan potentielt være effektivt med henblik på forbedring af fordøjeligheden af foderstoffer til hønniker, slagtekalkuner eller kalkuner opdrættet til avl og mindre udbredte fjerkræarter.

                     (5)

                     Vurderingen af endo-1,4-beta-mannanase produceret af Paenibacillus lentus DSM 32052 viser, at betingelserne for godkendelse, jf. artikel 5 i forordning (EF) nr. 1831/2003, er opfyldt. Derfor bør godkendelsen af dette tilsætningsstof fornyes som anført i bilaget til nærværende forordning.

                     (6)

                     Som følge af fornyelsen af godkendelsen af endo-1,4-beta-mannanase produceret af Paenibacillus lentus ATCC 55045 som fodertilsætningsstof på de betingelser, der er fastsat i bilaget til nærværende forordning, bør forordning (EF) nr. 786/2007 ophæves.

                     (7)

                     Da der ikke er sikkerhedshensyn, som kræver øjeblikkelig anvendelse af de ændringer, der foretages ved nærværende forordning, bør der indrømmes en overgangsperiode, hvor eksisterende lagre af præparatet af endo-1,4-beta-mannanase produceret af Paenibacillus lentus ATCC 55045, der er i overensstemmelse med de bestemmelser, der finder anvendelse inden datoen for nærværende forordnings ikrafttræden, fortsat kan markedsføres og anvendes, indtil de er opbrugt.

                     (8)

                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DENNE FORORDNING:

            Artikel 1
            Godkendelsen af det i bilaget opførte tilsætningsstof, der tilhører tilsætningsstofkategorien »zootekniske tilsætningsstoffer« og den funktionelle gruppe »fordøjelighedsfremmende stoffer«, fornyes på de betingelser, der er fastsat i bilaget.

            Artikel 2
            Forordning (EF) nr. 786/2007 ophæves.

            Artikel 3
            Endo-1,4-beta-mannanase produceret af Paenibacillus lentus ATCC 55045, forblandinger og foderblandinger, der indeholder dette stof, som er produceret og mærket før den 26. februar 2020 i overensstemmelse med de regler, der finder anvendelse før den 26. februar 2020, kan fortsat markedsføres og anvendes, indtil de eksisterende lagre er opbrugt.

            Artikel 4
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 5. februar 2020.

                  På Kommissionens vegne

                  Formand

               Ursula VON DER LEYEN

            (1)  EUT L 268 af 18.10.2003, s. 29.

            (2)  Kommissionens forordning (EF) nr. 786/2007 af 4. juli 2007 om godkendelse af endo-1,4-beta-mannanase EC 3.2.1.78 (Hemicell) som fodertilsætningsstof (EUT L 175 af 5.7.2007, s. 8).

            (3)  EFSA Journal 2019;17(3):5641.

            BILAG

                        Tilsætningsstoffets identifikationsnummer

                        Navn på indehaveren af godkendelsen

                        Tilsætningsstof

                        Sammensætning, kemisk betegnelse, beskrivelse, analysemetode

                        Dyreart eller -kategori

                        Maksimumsalder

                        Minimumsindhold

                        Maksimumsindhold

                        Andre bestemmelser

                        Godkendelse gyldig til

                        Aktive enheder/kg fuldfoder med et vandindhold på 12 %

                           Kategori: zootekniske tilsætningsstoffer. Funktionel gruppe: fordøjelighedsfremmende stoffer

                        4a3i

                        Elanco GmbH

                        Endo-1,4-beta-mannanase
                        EC 3.2.1.78

                           Tilsætningsstoffets sammensætning

                        Præparat af endo-1,4-beta-mannanase,
                        produceret af Paenibacillus lentus (DSM 32052) med en aktivitet på mindst 7,2 × 105 U  (1)/ml
                        Flydende form

                           Aktivstoffets karakteristika

                        Endo-1,4-beta-mannanase produceret af Paenibacillus lentus (DSM 32052)

                           Analysemetode
                            (2)

                        kolorimetri baseret på reaktion af reducerende sukker (mannoseækvivalent) med 3,5-dinitrosalicylsyre (DNS).

                        Slagtekyllinger

                        —

                        79 200  U

                        —

                                    1.

                                    I brugsvejledningen for anvendelsen af tilsætningsstoffet og forblandingerne angives oplagringsbetingelserne og stabilitet over for varmebehandling.

                                    2.

                                    Foderstofvirksomhedslederne fastlægger driftsprocedurer og administrative foranstaltninger for brugerne af tilsætningsstoffet og forblandingerne med henblik på at imødegå risici ved anvendelse. I tilfælde, hvor risiciene ikke kan fjernes eller begrænses til et minimum ved hjælp af disse procedurer og foranstaltninger, må tilsætningsstoffet og forblandingerne kun anvendes med de fornødne personlige værnemidler, herunder åndedrætsværn.

                        26.2.2020

                        Slagtekalkuner

                        Hønniker

                        Kalkuner opdrættet til avl

                        Mindre udbredte fjerkræarter bestemt til slagtning eller opdrættet til æglægning eller avl

               (1)  Én aktiv enhed (U) er den mængde enzym, der frigiver 0,72 mikrogram reducerende sukker (mannoseækvivalenter) fra et substrat, der indeholder mannan (johannesbrødkernemel), pr. minut ved pH 7,5 og 40 °C.

               (2)  Nærmere oplysninger om analysemetoderne findes på referencelaboratoriets hjemmeside: https://ec.europa.eu/jrc/en/eurl/feed-additives/evaluation-reports.


title: Kommissionens Gennemførelsesforordning (EU) 2020/154 af 23. januar 2020 om registrering af en geografisk betegnelse for spiritus i overensstemmelse med artikel 30, stk. 2, i Europa-Parlamentets og Rådets forordning (EU) 2019/787 Norsk Vodka/Norwegian Vodka

text:
                  6.2.2020

                  DA

                  Den Europæiske Unions Tidende

                  L 34/1

         KOMMISSIONENS GENNEMFØRELSESFORORDNING (EU) 2020/154
         af 23. januar 2020
         om registrering af en geografisk betegnelse for spiritus i overensstemmelse med artikel 30, stk. 2, i Europa-Parlamentets og Rådets forordning (EU) 2019/787 »Norsk Vodka«/»Norwegian Vodka«
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/787 af 17. april 2019 om definition, beskrivelse, præsentation og mærkning af spiritus, brugen af betegnelser for spiritus i præsentation og mærkning af andre fødevarer, beskyttelse af geografiske betegnelser for spiritus, brugen af landbrugsethanol og landbrugsdestillater i alkoholholdige drikkevarer samt om ophævelse af forordning (EF) nr. 110/2008 (1), særlig artikel 30, stk. 2, og
         ud fra følgende betragtninger:

                     (1)

                     Kommissionen har i overensstemmelse med artikel 17, stk. 5, i Europa-Parlamentets og Rådets forordning (EF) nr. 110/2008 (2) behandlet Norges ansøgning af 25. november 2016 om registrering af den geografiske betegnelse »Norsk Vodka«/»Norwegian Vodka«.

                     (2)

                     Forordning (EU) 2019/787, som erstatter forordning (EF) nr. 110/2008, trådte i kraft den 25. maj 2019. I overensstemmelse med artikel 49, stk. 1, i nævnte forordning ophæves kapitel III i forordning (EF) nr. 110/2008 vedrørende geografiske betegnelser med virkning fra den 8. juni 2019.

                     (3)

                     Efter at have konkluderet, at ansøgningen er i overensstemmelse med forordning (EF) nr. 110/2008, har Kommissionen i henhold til artikel 17, stk. 6, i nævnte forordning offentliggjort hovedspecifikationerne i den tekniske dokumentation i Den Europæiske Unions Tidende (3) i overensstemmelse med artikel 50, stk. 4, første afsnit, i forordning (EU) 2019/787.

                     (4)

                     Kommissionen har ikke modtaget nogen indsigelser, jf. artikel 27, stk. 1, i forordning (EU) nr. 2019/787.

                     (5)

                     Betegnelsen »Norsk Vodka«/»Norwegian Vodka« bør derfor registreres som geografisk betegnelse —

               VEDTAGET DENNE FORORDNING:

            Artikel 1
            Betegnelsen »Norsk Vodka«/»Norwegian Vodka« registreres. I overensstemmelse med artikel 30, stk. 4, i forordning (EU) 2019/787 tildeles betegnelsen »Norsk Vodka«/»Norwegian Vodka« ved nærværende forordning den beskyttelse, der er omhandlet i artikel 21 i forordning (EU) 2019/787.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 23. januar 2020.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L 130 af 17.5.2019, s. 1.

            (2)  Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89 (EUT L 39 af 13.2.2008, s. 16).

            (3)  EUT C 241 af 17.7.2019, s. 11.


title: Kommissionens Gennemførelsesforordning (EU) 2020/185 af 7. februar 2020 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser Pasta di Gragnano (BGB)

text:
                  12.2.2020

                  DA

                  Den Europæiske Unions Tidende

                  L 39/2

         KOMMISSIONENS GENNEMFØRELSESFORORDNING (EU) 2020/185
         af 7. februar 2020
         om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser »Pasta di Gragnano« (BGB)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Kommissionen har i overensstemmelse med artikel 53, stk. 1, første afsnit, i forordning (EU) nr. 1151/2012 behandlet Italiens ansøgning om godkendelse af en ændring af varespecifikationen for den beskyttede geografiske betegnelse »Pasta di Gragnano«, der er registreret ved Kommissionens gennemførelsesforordning (EU) nr. 969/2013 (2).

                     (2)

                     Da der er tale om en væsentlig ændring, jf. artikel 53, stk. 2, i forordning (EU) nr. 1151/2012, har Kommissionen i medfør af artikel 50, stk. 2, litra a), i samme forordning offentliggjort ændringsansøgningen i Den Europæiske Unions Tidende (3).

                     (3)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal ændringen af varespecifikationen godkendes —

               VEDTAGET DENNE FORORDNING:

            Artikel 1
            Den ændring af varespecifikationen, der er offentliggjort i Den Europæiske Unions Tidende, og som vedrører betegnelsen »Pasta di Gragnano« (BGB), godkendes.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 7. februar 2020.

                  På Kommissionens vegne

                  For formanden

               Janusz WOJCIECHOWSKI

                  Medlem af Kommissionen

            (1)  EUT L 343 af 14.12.2012, s. 1.

            (2)  Kommissionens gennemførelsesforordning (EU) nr. 969/2013 af 2. oktober 2013 om registrering af visse betegnelser i registret over beskyttede oprindelsesbetegnelser og beskyttede geografiske betegnelser (Pasta di Gragnano (BGB)) (EUT L 270 af 11.10.2013, s. 1).

            (3)  EUT C 325 af 30.9.2019, s. 15.


title: Kommissionens gennemførelsesforordning (EU) 2020/531 af 16. april 2020 om fravigelse for 2020 af artikel 75, stk. 1, tredje afsnit, i Europa-Parlamentets og Rådets forordning (EU) nr. 1306/2013 for så vidt angår størrelsen af forskud på direkte betalinger og areal- og dyrerelaterede foranstaltninger til udvikling af landdistrikter og af artikel 75, stk. 2, første afsnit, i samme forordning for så vidt angår direkte betalinger

text:
                  17.4.2020

                  DA

                  Den Europæiske Unions Tidende

                  L 119/1

         KOMMISSIONENS GENNEMFØRELSESFORORDNING (EU) 2020/531
         af 16. april 2020
         om fravigelse for 2020 af artikel 75, stk. 1, tredje afsnit, i Europa-Parlamentets og Rådets forordning (EU) nr. 1306/2013 for så vidt angår størrelsen af forskud på direkte betalinger og areal- og dyrerelaterede foranstaltninger til udvikling af landdistrikter og af artikel 75, stk. 2, første afsnit, i samme forordning for så vidt angår direkte betalinger
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (1), særlig artikel 75, stk. 3, og
         ud fra følgende betragtninger:

                     (1)

                     Ifølge artikel 75, stk. 1, tredje afsnit, i forordning (EU) nr. 1306/2013 kan medlemsstaterne fra den 16. oktober til den 30. november udbetale forskud på op til 50 % på direkte betalinger som omhandlet i Europa-Parlamentets og Rådets forordning (EU) nr. 1307/2013 (2) og op til 75 % på areal- og dyrerelaterede støtteforanstaltninger som omhandlet i Europa-Parlamentets og Rådets forordning (EU) nr. 1305/2013 (3).

                     (2)

                     Det fremgår af artikel 75, stk. 2, i forordning (EU) nr. 1306/2013, at de betalinger, der henvises til i samme artikels stk. 1, herunder forskud på direkte betalinger, ikke må foretages, før de administrative kontroller og kontroller på stedet, som skal udføres i henhold til forordningens artikel 74, er blevet afsluttet. For så vidt angår areal- og dyrerelaterede støtteforanstaltninger til fordel for udvikling af landdistrikter, kan forskuddene dog i henhold artikel 75, stk. 2, i forordning (EU) nr. 1306/2013, udbetales, efter at de administrative kontroller, jf. artikel 59, stk. 1, i samme forordning, er blevet afsluttet.

                     (3)

                     Som følge af den aktuelle situation, der skyldes covid-19-pandemien og de omfattende begrænsninger i bevægelsesfriheden, som er indført i medlemsstaterne, er der opstået usædvanlige administrative vanskeligheder i alle medlemsstater. På grund af disse vanskeligheder vil gennemførelsen af kontroller og den deraf følgende støtteudbetaling kunne blive forsinket. Samtidig er landbrugerne sårbare over for de økonomiske forstyrrelser, som pandemien forårsager, og oplever økonomiske vanskeligheder og likviditetsproblemer.

                     (4)

                     I betragtning af disse ekstraordinære omstændigheder er det nødvendigt at afhjælpe disse vanskeligheder ved at fravige artikel 75, stk. 1, tredje afsnit, i forordning (EU) nr. 1306/2013 for at give medlemsstaterne mulighed for at udbetale større forskud til støttemodtagerne for 2020.

                     (5)

                     Endvidere er det i lyset af de ekstraordinære omstændigheder, der er uden fortilfælde, nødvendigt at fravige artikel 75, stk. 2, første afsnit, i forordning (EU) nr. 1306/2013 for at gøre det muligt at udbetale forskud på direkte betalinger, efter at de administrative kontroller, jf. artikel 28 og 29 i Kommissionens gennemførelsesforordning (EU) nr. 809/2014 (4), er blevet afsluttet. Det er dog yderst vigtigt, at en sådan fravigelse ikke forhindrer en forsvarlig økonomisk forvaltning og kravet om tilstrækkelig sikkerhed. De medlemsstater, der gør brug af denne fravigelse, er således ansvarlige for at træffe alle fornødne foranstaltninger for at sikre, at overbetalinger undgås, og at eventuelle uretmæssigt udbetalte beløb rent faktisk inddrives hurtigt. Hvis der gøres brug af fravigelsen, skal dette derudover fremgå af forvaltningserklæringen for regnskabsåret 2021, jf. artikel 7, stk. 3, første afsnit, litra b), i forordning (EU) nr. 1306/2013.

                     (6)

                     Foranstaltningerne i denne forordning er i overensstemmelse med udtalelse fra Komitéen for Landbrugsfondene, Forvaltningskomitéen for Direkte Betalinger og Komitéen for Udvikling af Landdistrikterne —

               VEDTAGET DENNE FORORDNING:

            Artikel 1
            Uanset artikel 75, stk. 1, tredje afsnit, i forordning (EU) nr. 1306/2013 må medlemsstaterne for så vidt angår ansøgningsåret 2020 udbetale forskud på op til 70 % på de direkte betalinger, der er anført i bilag I til forordning (EU) nr. 1307/2013, og op til 85 % på støtte, der ydes til udvikling af landdistrikterne, jf. artikel 67, stk. 2, i forordning (EU) nr. 1306/2013.

            Artikel 2
            Uanset artikel 75, stk. 2, første afsnit, i forordning (EU) nr. 1306/2013 må medlemsstaterne for så vidt angår ansøgningsåret 2020 udbetale forskud på de direkte betalinger, der er anført i bilag I til forordning (EU) nr. 1307/2013, efter at de administrative kontroller i artikel 74 i forordning (EU) nr. 1306/2013 er blevet afsluttet.

            Artikel 3
            De medlemsstater, der gør brug af artikel 2 i nærværende forordning, skal i forvaltningserklæringen for regnskabsåret 2021, jf. artikel 7, stk. 3, første afsnit, litra b), i forordning (EU) nr. 1306/2013, bekræfte, at overbetalinger til støttemodtagere er undgået, og at uretmæssigt udbetalte beløb rent faktisk er blevet inddrevet hurtigt på grundlag af verifikation af alle fornødne oplysninger.

            Artikel 4
            Denne forordning træder i kraft på tredjedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 16. april 2020.

                  På Kommissionens vegne

               Ursula VON DER LEYEN

                  Formand

            (1)  EUT L 347 af 20.12.2013, s. 549.

            (2)  Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (EUT L 347 af 20.12.2013, s. 608).

            (3)  Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (EUT L 347 af 20.12.2013, s. 487).

            (4)  Kommissionens gennemførelsesforordning (EU) nr. 809/2014 af 17. juli 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT L 227 af 31.7.2014, s. 69).